Musiekvideo bring hoop voor PaastydJannie Moolman en Dewald Gouws (Foto: Verskaf) Jannie Moolman en Dewald Gouws het ŉ geestelike duet “Hou aan met glo” uitgebring nadat hulle in 2020 onder strenger vlakke van inperking daaraan gewerk het. Die musiekvideo word vandag eerste op Maroela Media bekendgestel. “Die liedjie kom uit frustrasie oor Covid-19 en die feit dat ŉ mens nie weet wat volgende gaan gebeur nie,” sê Moolman aan Maroela Media. “Ons het saam begin liedjies skryf om aan die gang te bly in die onsekere tyd.” Gouws vertel dat die liedjie na hom toe gekom het een Saterdagoggend nadat hy vir die Here raad gevra het om mense hoop te kan gee in ŉ onsekere jaar. “Ek het bonatuurlik ervaar hoe die Here vir my die musiek en lirieke gee. Die kern van die boodskap is om vir mense hoop te bring in ŉ tyd waar dit vir baie mense donker is.” “Mense sukkel met inkomste en gesondheid en daar is ŉ algemene onsekerheid in die land – dit is vir niemand lekker nie. Met ‘Hou aan met glo’ wil ons mense se harte aanraak – al is dit net ŉ klein stukkie hoop wat ons kan byvoeg,” sê Gouws. Die musiekvideo vir “Hou aan met glo” is verfilm op ŉ plaas tussen Potchefstroom en Ventersdorp en die twee het dit eens dat die oopte van die plaas goed inskakel by die boodskap van die lied. “Dit was die perfekte plek, want jy kry die gevoel van grootheid en vryheid,” sê Moolman. “Die musiekvideo begin waar Jannie in ŉ grasveld is en ek by ŉ dammetjie, maar aan die einde is ons saam en klim ons ŉ berg saam uit – ons triomfeer saam dat God ons deurgedra het,” sê Gouws. Die duo wil met die musiekvideo, wat ŉ dag voor Goeie Vrydag en die aanvang van die Paastyd vrygestel word, mense maan om vas te hou aan hul geloof in God en om nie moed te verloor nie. “Die Here weet waarheen Hy met ons op pad is. Dit is ŉ hartseer tydperk vir baie mense, maar dit is ook ŉ tyd van hoop en ek glo dat daar wel ŉ uitkoms is. So, hou aan hoop en glo en vertrou in die Here – Hy weet wat Hy doen,” sê Moolman. “Jesus het sy Gees gestuur om in ons harte te werk. Jy is nooit alleen nie, Hy help jou en Hy is altyd daar. Jy moet net aanhou glo en vashou aan sy hand,” sê Gouws.